*Projekts*

**MINISTRU KABINETA SĒDES PROTOKOLLĒMUMS**

|  |  |  |
| --- | --- | --- |
| Rīgā  | Nr. | 2021. gada  |

**. §**

**Informatīvais ziņojums**

**“Par valsts kapitālsabiedrību rīcībā atstātās peļņas atspoguļošanas kapitālsabiedrības bilances posteņos problemātiku un risinājumiem”**

1. Pieņemt zināšanai informatīvo ziņojumu.

2. Lai īstenotu informatīvā ziņojuma Priekšlikumu I. daļā piedāvātos risinājumus:

2.1.Pārresoru koordinācijas centram sagatavot un līdz 2021. gada 1.septembrim iesniegt izskatīšanai Ministru kabinetā grozījumus Publiskas personas kapitāla daļu un kapitālsabiedrību pārvaldības likumā;

2.2. Pārresoru koordinācijas centram divu mēnešu laikā pēc grozījumu Publiskas personas kapitāla daļu un kapitālsabiedrību pārvaldības likumā spēkā stāšanās iesniegt izskatīšanai Ministru kabinetā grozījumus Ministru kabineta 2015. gada 22. decembra noteikumos Nr. 806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu”;

2.3. Finanšu ministrijai kopīgi ar Pārresoru koordinācijas centru nākamā gadskārtējā valsts budžeta likumā iekļaut atbilstošu regulējumu attiecībā uz valsts kapitālsabiedrību peļņas sadali.

3. Valsts kapitālsabiedrību un publiski privāto kapitālsabiedrību valsts kapitāla daļu turētājiem nodrošināt, ka līdz brīdim, kamēr nav stājušies spēkā grozījumi normatīvajos aktos, aprēķinot valstij pienākošās dividendes par 2020. pārskata gadu un turpmākajiem pārskata gadiem, neņem vērā peļņas vai zaudējumu aprēķinā ietverto uzņēmumu ienākuma nodokli, kas aprēķināts par iepriekšējā pārskata gadā aprēķinātajām dividendēm. Gadījumā, ja minētās korekcijas rezultātā valstij izmaksājamās dividendes par iepriekšējo gadu pārsniedz kopējo peļņas apmēru, jautājums par atšķirīgu dividendēs izmaksājamo peļņas daļu skatāms Ministru kabinetā.

4. Satiksmes ministrijai kā valsts akciju sabiedrības “Ceļu satiksmes drošības direkcija” kapitāla daļu turētājai nodrošināt, ka:

4.1. līdz 2021. gada 1. septembrim tiek palielināts valsts akciju sabiedrības “Ceļu satiksmes drošības direkcija” pamatkapitāls tehnisko līdzekļu (fotoradaru) iegādei novirzīto līdzekļu apmērā;

4.2. sešu mēnešu laikā no tehnisko līdzekļu (fotoradaru) realizācijas tās rezultātā iegūtie naudas līdzekļi, neieskaitot pievienotās vērtības nodokli, tiek ieskaitīti valsts pamatbudžeta ieņēmumos, samazinot valsts akciju sabiedrības “Ceļu satiksmes drošības direkcija” pamatkapitālu, attiecīgi aprēķinot uzņēmumu ienākumu nodokli.

Ministru prezidents A. K. Kariņš

Valsts kancelejas direktors J. Citskovskis

Iesniedzējs:

Ministru prezidents A. K. Kariņš

Vīzē:

Pārresoru koordinācijas

centra vadītājs Pēteris Vilks

Dz.Gasūne 67082921

Dzintra.Gasune@pkc.mk.gov.lv